অত্যাচারিত ও বাড়িঘর থেকে বিতাড়িত রোহিঙ্গাদের সু চি আখ্যায়িত করেছেন ‘বাঙালি দুষ্কৃতকারী’ বলে। তিনি সেনাবাহিনীকে ধন্যবাদ জানিয়েছেন। মিয়ানমার সরকারের জাতিগত নিপীড়ন বিশ্ববিবেককে নাড়া দিলেও শান্তিবাদী সু চির অন্তঃকরণে করুণার উদ্রেক করেনি। বাংলাদেশ-মিয়ানমার সীমান্তে নাফ নদীর তীরে যে হাজার হাজার অসহায় মানুষ—শিশু, নারী, বৃদ্ধ—হাহাকার করছে, তা তাঁর কাছে না পৌঁছালেও বিশ্ব খ্রিষ্টান সম্প্রদায়ের ধর্মগুরু মহামান্য পোপ ফ্রান্সিস রোববার সেন্ট পিটার্স স্কয়ারে এক প্রার্থনাসভায় বলেছেন, ‘ঈশ্বর, রোহিঙ্গাদের রক্ষা করুন।’ মহামান্য পোপ বলেছেন, এই নিপীড়ন বেদনাদায়ক। তিনি সংখ্যালঘু ‘রোহিঙ্গা ভাইদের’ পূর্ণ অধিকার প্রদানের জন্য সবাইকে প্রার্থনা করতে বলেন।